बड़े नेताओं के घर जाकर मिलने से संकेत, किसका चेहरा आगे करेगी भाजपा?
Rajasthan BJP Strategy Before Vidhan Sabha Election 2023. राजस्थान में विधानसभा चुनाव से पहले अब भाजपा आलाकमान का पूरा फोकस राजस्थान में चल रही खींचतान को खत्म करने पर है।
राजस्थान में विधानसभा चुनाव से पहले अब भाजपा आलाकमान का पूरा फोकस राजस्थान में चल रही खींचतान को खत्म करने पर है। सीपी जोशी को प्रदेशाध्यक्ष, राजेंद्र राठौड़ को नेता प्रतिपक्ष और सतीश पूनिया को उपनेता प्रतिपक्ष के पद पर नियुक्ति इसी रणनीति का हिस्सा था।
लेकिन अब भी भाजपा हाईकमान के लिए एक और बड़ी चुनौती हैं- पूर्व मुख्यमंत्री वसुंधरा राजे। केंद्रीय नेतृत्व विधानसभा चुनाव से पहले वसुंधरा राजे को नई जिम्मेदारी देना चाहता है ताकि गुटों में बंटी भाजपा को एकजुट किया जा सके। इसको लेकर केंद्रीय नेतृत्व की ओर से प्रदेश प्रभारी अरुण सिंह ने कोशिशें शुरू कर दी हैं।
पार्टी हाईकमान इस बात को लेकर आशंकित है कि वसुंधरा राजे को साधे बिना चुनाव में राह आसान नहीं होगी। राजनीतिक पंडितों का कहना है कि वसुंधरा के प्रभाव को देखते हुए उन्हें इलेक्शन कैंपेनिंग कमेटी में अध्यक्ष का महत्वपूर्ण पद देकर भाजपा चुनाव में उतर सकती है। पार्टी के एक सीनियर नेता का कहना है कि आने वाले 10-15 दिन में वसुंधरा राजे को लेकर पार्टी फैसला कर लेगी।
संसद सत्र की समाप्ति के बाद उनकी केंद्रीय नेतृत्व के साथ मीटिंग हो सकती है। हाईकमान चाहता है कि वसुंधरा का सम्मान बना रहे और चुनाव में उन्हें पूरी तरह से सक्रिय रखा जाएगा। इसके अलावा राज्यसभा सदस्य डॉ. किरोड़ी लाल मीणा की भूमिका भी तय की जाएगी। माना जा रहा है कि ST वर्ग को साधने के लिए उन्हें केंद्रीय मंत्रिमंडल में पद मिल सकता है।
अरुण सिंह और वसुंधरा के बीच मीटिंग, सीपी और राठौड़ भी मिले
रविवार को प्रदेश भाजपा मुख्यालय में दिनभर चली मीटिंग के दौर के बाद शाम को प्रदेश प्रभारी अरुण सिंह ने वसुंधरा राजे के घर जाकर बैठक की। अरुण सिंह की लंबे समय बाद वसुंधरा के घर जाकर मीटिंग करना इस बात का संकेत है कि केंद्रीय नेतृत्व वसुंधरा को साध कर चुनाव में उनकी भूमिका तय करना चाहता है, ताकि उनके प्रभाव का चुनाव में फायदा उठाया जा सके।
अरुण सिंह का वसुंधरा के घर जाकर मिलना केंद्रीय नेतृत्व की ओर से उनको न सिर्फ तवज्जो देना है बल्कि उनके समर्थकों को यह मैसेज भी देना है कि वसुंधरा राजे की भूमिका को लेकर केंद्रीय नेतृत्व ने तय कर रखा है। प्रदेश प्रभारी अरुण सिंह के अलावा नए प्रदेश अध्यक्ष सीपी जोशी और नेता प्रतिपक्ष राजेंद्र राठौड़ ने भी रविवार शाम वसुंधरा राजे के घर जाकर अलग-अलग मुलाकात की।
बता दें कि वसुंधरा राजे और राजेंद्र राठौड़ में सियासी दूरियां इतनी बढ़ चुकी थीं कि उनमें लंबे समय से इस तरह की मुलाकात नहीं हुई थी। नेता प्रतिपक्ष बनने के बाद खुद राजेंद्र राठौड़ वसुंधरा के घर पहुंचे, इससे लग रहा है कि केंद्रीय नेतृत्व की दखल के बाद दूरियां अब घट रही हैं।
चेहरा घोषित नहीं करके भी वसुंधरा को आगे रखने की रणनीति
केंद्रीय गृह मंत्री अमित शाह हाल ही राजस्थान के बारे में कह चुके हैं कि यहां पार्टी की ओर से किसी भी नेता को CM के चेहरे के रूप में घोषित नहीं किया जाएगा। ऐसे में यह साफ है कि वसुंधरा राजे को भले ही CM फेस घोषित न किया जाए, लेकिन राजस्थान में उनकी पकड़ और पॉपुलरिटी को देखते हुए चुनाव में महत्वपूर्ण भूमिका देकर आगे रखना भाजपा की मजबूरी है। केंद्रीय नेतृत्व की ओर से यह तय किया जा चुका है कि चुनाव में सबको साथ लेकर पार्टी मैदान में उतरे। CM के नाम पर चुनाव के बाद ही घोषणा होगी।
बड़े नेताओं में होड़ के कारण दिखने लगा था बिखराव
पूनिया के कार्यकाल में पार्टी की अंदरूनी सियासत में खींचतान और बड़े नेताओं में अपना-अपना प्रभाव दिखाने की होड़ के चलते पार्टी में बिखराव दिखने लगा था। बहुत से नेताओं ने पार्टी के कार्यक्रमों और गतिविधियों से खुद को दूर कर लिया था।
वसुंधरा राजे भी इनमें से एक थीं। वे अपने निजी कार्यक्रमों में तो सक्रिय दिखाई देती थीं, लेकिन पार्टी के कार्यक्रमों से अक्सर दूरी बनाकर ही चलती थीं। पार्टी के भीतर प्रदेश से लेकर जिला स्तर तक लगातार बन रहे इस तरह के हालात से निपटने के लिए पार्टी के केंद्रीय नेतृत्व ने पूनिया की जगह सीपी जोशी को प्रदेश अध्यक्ष बनाया। साथ ही मोदी-शाह के स्तर पर पार्टी के आम कार्यकर्ताओं तक यह मैसेज दिया गया कि सीपी जोशी का चयन उनका खुद का है और पार्टी को एकजुट होकर आगे बढ़ना है।
केंद्रीय नेतृत्व चाहता है चुनाव से पहले पार्टी एकजुट दिखे
प्रदेश अध्यक्ष पद पर सीपी जोशी की नियुक्ति के साथ ही केंद्रीय नेतृत्व ने राजस्थान भाजपा में एकजुटता दिखाने के मैसेज देने शुरू कर दिए हैं। सीपी जोशी के पदभार ग्रहण कार्यक्रम को ऐतिहासिक बनाने के लिए खुद केंद्रीय नेतृत्व ने प्रदेश भर के नेताओं को यह मैसेज दिया कि इस दिन जयपुर में सबको जुटना है। हुआ भी यही।
जोशी के पदभार ग्रहण कार्यक्रम में ऐसा कोई बड़ा नेता नहीं था, जो मौजूद नहीं था। वसुंधरा समर्थक नेताओं की उपस्थिति भी इसका बड़ा उदाहरण थी। 4 मार्च को जो नेता जयपुर में पार्टी के घोषित आंदोलन में पहुंचने के बजाय वसुंधरा राजे के सालासर में मनाए गए जन्मदिन कार्यक्रम में पहुंच कर पार्टी की गुटबाजी को खुलेआम प्रदर्शित करते दिखे थे, वे तमाम नेता सीपी जोशी के पदभार ग्रहण वाले दिन जयपुर में मौजूद रहे।
सीपी जोशी बड़े नेताओं के घर जाकर मिल रहे
खुद सीपी जोशी ने भी पहले ही दिन यह मैसेज देने की कोशिश की कि वे सबको साथ लेकर चलेंगे और किसी भी गुटबाजी से दूर रहेंगे। पद संभालने के बाद वे लगातार हर खेमे को साधने में लगे हुए हैं। पहले दिन से ही पूर्व प्रदेश अध्यक्षों और पुराने नेताओं के घर जाकर मिलने का उन्होंने सिलसिला शुरू किया।
पूर्व प्रदेश अध्यक्षों की बात करें तो जोशी ने हरिशंकर भाभड़ा से लेकर, अशोक परनामी, सतीश पूनिया, अरुण चतुर्वेदी के घर जाकर मुलाकात की और मुलाकात के फोटो उन्होंने खुद के सोशल मीडिया हैंडल पर शेयर करके पार्टी कार्यकर्ताओं को सबको साथ लेकर चलने का मैसेज दिया।
वसुंधरा का प्रभाव कम नहीं 
वसुंधरा राजे अपना प्रभाव लगातार दिखाती रही हैं। देव दर्शन कार्यक्रम हो चाहे खुद के जन्मदिन पर मनाए जाने वाले जश्न। उन्होंने पिछले सालों में लगातार अपने समर्थकों की भारी भीड़ जुटी थी। इससे मैसेज रहा कि राजस्थान में अभी वे भाजपा का बड़ा चेहरा है।
हाल ही 4 मार्च को सालासर में उन्होंने अपने जन्मदिन के चार दिन पहले बड़ा आयोजन किया था। इस कार्यक्रम में समर्थकों की भारी भीड़ जुटी थी। इस कार्यक्रम में करीब 52 विधायक, 12 सांसद और 100 से ज्यादा पूर्व सांसद--पूर्व विधायक शामिल हुए थे। कार्यक्रम की गूंज प्रदेश से लेकर केंद्रीय नेतृत्व तक हुई।
वसुंधरा के प्रभाव के चलते खुद प्रदेश प्रभारी अरुण सिंह को इस कार्यक्रम में सालासर पहुंचना पड़ा था। तब यह माना गया था कि केंद्रीय नेतृत्व चुनाव से पहले पार्टी कार्यकर्ताओं में कतई यह मैसेज नहीं देना चाहता था कि वसुंधरा राजे किसी भी तरह से पार्टी से अलग-थलग हैं।
प्रदेश प्रभारी के सालासर के कार्यक्रम में पहुंचने को लेकर वसुंधरा समर्थकों ने इसे जीत की तरह बताया। इससे पहले भी वसुंधरा ने प्रदेश के लगभग सभी संभागों में देवदर्शन यात्रा के जरिए शक्ति प्रदर्शन किया था।
केंद्रीय मंत्रिमंडल में फेरबदल में ST चेहरे को मिलेगा मौका
BJP सूत्रों का कहना है कि राजस्थान भाजपा में प्रभावशाली नेताओं में शामिल राज्यसभा सांसद डॉ. किरोड़ीलाल मीणा को केंद्रीय मंत्रिमंडल में मौका देकर चुनाव में ST के बड़े वर्ग को साधने पर भी विचार चल रहा है। हालांकि, आदिवासी समाज के हिसाब से सांसद कनकमल कटारा का नाम भी चल रहा है। लेकिन पूर्वी राजस्थान में भाजपा की कमजोर स्थिति के कारण किरोड़ीलाल मीणा का नाम ज्यादा चर्चा में है। पूर्वी राजस्थान में एसटी वर्ग में किरोड़ी का दबदबा माना जाता है और वे आंदोलनों के जरिए लंबे समय से सक्रिय बने हुए हैं।
मोदी-शाह की कोशिश-चुनाव से पहले कोई नेता नाराज न दिखे
पार्टी सूत्रों के मुताबिक प्रधानमंत्री नरेंद्र मोदी और केंद्रीय गृहमंत्री अमित शाह चाहते हैं कि राजस्थान में आठ माह बाद होने वाले विधानसभा चुनाव से पहले पार्टी का कोई भी नेता नाराज नहीं दिखे। मोदी-शाह का फोकस विधानसभा चुनाव के साथ अगले साल होने वाले लोकसभा चुनाव पर भी नजर है।
गुटबाजी खत्म करने और नाराज नेताओं को मनाने की हिदायत मोदी ने राष्ट्रीय कार्यसमिति की बैठक में भी प्रदेश भाजपा के नेताओं को दी थी। केंद्रीय नेतृत्व चाहता है कि पार्टी से दूर हुए नेताओं को फिर से पार्टी से जोड़ा जाए। इसके तहत पिछले चुनाव में जो नेता पार्टी छोड़ कर चले गए, उनकी भी फिर से वापसी कराने की कोशिशें जारी हैं।